Regisztráció

NEMZETISÉGI NÉVJEGYZÉKBE VÉTEL/TÖRLÉS IRÁNTI KÉRELEM


Minden magyarországi lakcímmel rendelkező magyar állampolgár, aki valamely, Magyarországon honos nemzetiséghez (bolgár, görög, horvát, lengyel, német, örmény, roma, román, ruszin, szerb, szlovák, szlovén, ukrán) tartozik, kérheti, hogy a központi névjegyzékben kerüljön feltüntetésre a nemzetiséghez tartozása.
Mit kell tennie
Kérelmet kell benyújtani.
A kérelem elektronikus úton, személyesen vagy kézbesítési meghatalmazott útján is benyújtható.
1. Elektronikus úton
A kérelem elektronikus úton – elektronikus azonosítással – az „Ügyintézés indítása” ikonra kattintva nyújtható be.
2. Személyesen vagy kézbesítési meghatalmazott útján bármely helyi választási irodában benyújtható a kérelem.
A kérelem személyesen szóban terjeszthető elő, a kérelem kézbesítési meghatalmazott útján történő benyújtásához szükséges nyomtatvány itt kitölthető és kinyomtatható.
A kérelemről a Nemzeti Választási Iroda automatikus döntéshozatali eljárásban dönt.
Figyelem! A kérelemben feltüntetett személyes adatoknak meg kell egyezniük a kérelmező hatósági igazolványaiban feltüntetett adatokkal, és magyarországi lakcímének érvényesnek kell lennie.
A kérelemben nyilatkoznia kell arról, hogy melyik nemzetiséghez tartozik.
A kérelemben a választópolgár nemzetiségi névjegyzékbe vételét kérheti
- csak az önkormányzati választásokra: ebben az esetben részt vehet a nemzetiségi önkormányzati választáson, valamint nemzetiségi jelöltként indulhat a helyi önkormányzati választáson, de az országgyűlési választáson (az egyéni jelölt mellett) pártlistára szavazhat vagy
- az önkormányzati és az országgyűlési választásokra is: ebben az esetben az országgyűlési választáson (az egyéni jelölt mellett) a nemzetiség listájára szavazhat, pártlistára nem.
Mindenki csak egy nemzetiség tagjaként szerepelhet a központi névjegyzékben, több nemzetiséghez tartozás feltüntetésére nincs lehetőség.
Bármikor kérhető a nemzetiséghez való tartozás törlése, és az országgyűlési választásra vonatkozó nyilatkozat is bármikor módosítható.
A kérelem benyújtása során lehetőség van olyan értesítési cím megadására, amelyre – a tárhelye mellett – a Nemzeti Választási Iroda a döntést kézbesítheti.
Határidők
A kérelem választásoktól függetlenül, bármikor benyújtható.
A nemzetiségi választópolgárkénti regisztráció a 2026. évi általános országgyűlési választásra akkor érvényesül, ha 2026. április 2-án 16 óráig beérkezik.
A nemzetiségi regisztráció törlése a 2026. évi általános országgyűlési választásra akkor érvényesül, ha 2026. április 9-én 10 óráig (kézbesítési meghatalmazott útján benyújtott kérelem esetén 16 óráig) beérkezik.
Benyújtandó dokumentumok
A kérelmen kívül nincs szükség egyéb dokumentum benyújtására.
Fizetési kötelezettség
A kérelem benyújtása fizetési kötelezettséggel nem jár.
Eljáró szerv
A Nemzeti Választási Iroda.
A helyi választási irodák elérhetőségi adatai (amennyiben a kérelem nyomtatvány benyújtása személyesen vagy kézbesítési meghatalmazott útján történik):
 https://www.valasztas.hu/elerhetosegek
Felettes szerv/jogorvoslat
A Nemzeti Választási Iroda nemzetiségi névjegyzékbe vétel/nemzetiségi névjegyzékből törlés iránti kérelmet elbíráló döntése ellen legkésőbb a döntés meghozatalát követő harmincadik napon nyújtható be fellebbezés.
A fellebbezést a Nemzeti Választási Irodához kell írásban benyújtani:
- e-mailben: a fellebbezes@nvi.hu címre vagy
- postán: Nemzeti Választási Iroda, 1397 Budapest, Pf. 547. vagy
- személyesen: 1054 Budapest, Alkotmány utca 3.
A fellebbezésnek tartalmaznia kell
· a döntésből közvetlenül adódó jog- vagy érdeksérelemre történő hivatkozást,
· a kérelem benyújtójának nevét, lakcímét, születési helyét és idejét, valamint
· a jogorvoslattal érintett döntés azonosítására szolgáló számot.
Nem eredményezi a fellebbezés érdemi vizsgálat nélküli elutasítását a név, lakcím, születési hely és idő, valamint a jogorvoslattal érintett döntés azonosítására szolgáló szám adatok hiánya, ha a kérelem benyújtójának személye és a jogorvoslattal érintett döntés azonosítható.
A Nemzeti Választási Iroda a fellebbezésről, ha az  nem érint szavazóköri névjegyzéket, legkésőbb a beérkezését követő tizenötödik napon, ha az a szavazóköri névjegyzéket vagy a levélben szavazók névjegyzékét érinti, és a fellebbezés legkésőbb a szavazást megelőző huszonötödik napon beérkezik, legkésőbb a beérkezését követő második munkanapon, ha pedig a szavazást megelőző huszonötödik napot követően érkezik be, legkésőbb a beérkezését követő munkanapon, de nem később, mint a szavazást megelőző harmadik napon 15 óráig dönt.
· Ha a Nemzeti Választási Iroda a fellebbezésnek helyt ad, a névjegyzéket módosítja.
· Ha a Nemzeti Választási Iroda a fellebbezésnek nem ad helyt, a fellebbezést legkésőbb az elbírálására rendelkezésre álló határidő utolsó napján felterjeszti a Fővárosi Törvényszékhez, amely a fellebbezésről annak beérkezését követő tizenötödik napon, a választás kitűzését követően meghozott döntés esetén a beérkezését követő három napon belül, de legkésőbb a szavazást megelőző napon hoz döntést.
A bírósági eljárásban az ügyvédi képviselet nem kötelező.
Ha a bíróság a fellebbezést alaposnak tartja, a döntést módosítja, ellenkező esetben a fellebbezést elutasítja.
Egyéb információk
A Nemzeti Választási Iroda a kérelem feldolgozását, a döntés meghozatalát és kézbesítését - valamennyi kérelmezési forma esetében - a választási informatikai rendszer igénybevételével, emberi közbeavatkozás nélkül, automatikus döntéshozatali eljárás keretében végzi, az alábbi kivételekkel:
· ügyintéző végzi személyesen vagy kézbesítési meghatalmazott útján benyújtott kérelem esetében:
· a személyazonosítást,
· a kérelem rögzítését, a döntés átadását,
· ügyintézői közreműködésre kerül sor a választási eljárásról szóló 2013. évi XXXVI. tv. 93. § (5) bekezdésében meghatározott esetekben (pl. eltérés a kérelmező kérelemében és a központi névjegyzékben szereplő adatai között). Az ügyintézői közreműködést követően a kérelem elbírálása automatikus döntéshozatal keretében folytatódik.
Az értesítő, valamint a szavazóköri névjegyzék tartalmazza a választópolgár nemzetiségének megnevezését is, ha a választópolgár legkésőbb a szavazást megelőző kilencedik napon benyújtott kérelme alapján szerepel nemzetiségi választópolgárként a központi névjegyzékben.
Hasznosnak találta az információt? Kérjük, hogy mondja el itt!
Vonatkozó jogszabályok
2013. évi XXXVI. törvény a választási eljárásról
2011. évi CLXXIX. törvény a nemzetiségek jogairól
Az adatkezelési tájékoztatót itt érheti el.
Fogalmak
magyarországi lakcím: a bejelentett magyarországi lakóhely címe; a sem magyarországi, sem külföldi bejelentett lakóhellyel nem rendelkező személy esetében a bejelentett magyarországi tartózkodási hely címe.
települési szintű lakóhely:  olyan lakóhely, amely esetében a polgárok személyi és lakcím adatait tartalmazó nyilvántartás csak a bejelentett település (fővárosi kerület) nevét tartalmazza.
nemzetiség: a bolgár, a görög, a horvát, a lengyel, a német, az örmény, a roma, a román, a ruszin, a szerb, a szlovák, a szlovén és az ukrán.

